SET บวกแรง 18 จุด รับแรงเก็งกำไรหุ้นเปิดเมือง หลังยอด “โควิด” ลดต่ำสุดรอบ 2 เดือน
SET บวกแรง 18 จุด รับแรงเก็งกำไรหุ้นเปิดเมือง หลังยอด “โควิด” ลดลงต่ำสุดรอบ 2 เดือน ทำให้เกิดความคาดหวังการเปิดเมือง โบรกให้แนวรับ 1,555 จุด แนวต้าน 1,570-1,580 จุด
23 ส.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.29 น. อยู่ที่ระดับ 1,571.38 จุด บวก 18.20 จุด หรือ 1.17% ด้วยมูลค่าการซื้อขาย 2.41 หมื่นล้านบาท
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นกว่า 10 จุด เป็นไปในทิศทางเดียวกับตลาดหุ้นในภูมิภาคเอเชียที่ต่างเคลื่อนไหวในแดนบวก หลังจากที่ตลาดสหรัฐรีบาวด์ได้ดี และตลาดในเอเชียสัปดาห์ที่แล้วปรับลงไปมากแล้ว
ประกอบกับตลาดในประเทศได้รับแรงหนุนจากสถานการณ์การแพร่ระบาดไวรัสโควิด-19 ที่ดูดีขึ้น โดยวันนี้จำนวนผู้ติดเชื้อลดลงมาอยู่ในระดับ 17,000 ราย ทำให้เกิดความคาดหวังการเปิดเมือง (Reopening) ส่งผลให้หุ้นในกลุ่มแบงก์, ค้าปลีก, ท่องเที่ยว รวมถึงไฟแนนซ์ ปรับตัวขึ้นได้ดีในเช้านี้
อย่างไรก็ดี แนะติดตามการประชุมประจำปีของธนาคารกลางสหรัฐฯ (เฟด) ที่เมืองแจ็คสันโฮล ในวันที่ 26-28 ส.ค.นี้ และการจัดงานไทยแลนด์โฟกัสในระหว่างวันที่ 25-27 ส.ค.นี้
พร้อมให้แนวรับ 1,555 จุด ส่วนแนวต้าน 1,570-1,580 จุด